กรมอุทกศาสตร์ กองทัพเรือ ประกาศเตือนเฝ้าระวังน้ำทะเลหนุนสูง ช่วงวันที่ 18-27 ธันวาคมนี้
กรมอุทกศาสตร์ ออกประกาศฉบับที่ 24 เรื่องสภาวะระดับน้ำในแม่น้ำเจ้าพระยาบริเวณป้อมพระจุลจอมเกล้า จังหวัดสมุทรปราการและพื้นที่ใกล้เคียง ในระหว่างวันที่ 18-27 ธันวาคม 2564 ระหว่างเวลาประมาณ 05.30 น. -12.00 น. เป็นช่วงที่น้ำทะเลหนุนสูง ประกอบกับมรสุมตะวันออกเฉียงเหนือที่พัดปกคลุมบริเวณอ่าวไทยจะมีกำลังค่อนข้างแรง ลักษณะดังกล่าวอาจทำให้ระดับน้ำในแม่น้ำเจ้าพระยาตอนล่างเพิ่มสูงขึ้นกว่าปกติ โดยคาดหมายว่า ที่บริเวณป้อมพระจุลจอมเกล้าฯ และพื้นที่ใกล้เคียง ระดับน้ำจะมีความสูงประมาณ 1.70 - 1.90 เมตร จากระดับทะเลปานกลาง ขอให้ระวังผลกระทบที่จะเกิดขึ้นจากระดับน้ำขึ้นสูงดังกล่าวและติดตามสภาวะระดับน้ำอย่างใกล้ชิด